ตลาดหุ้นเอเชียลดลงเช้านี้ ขณะจับตาดีเบต “ฮิลลารี-ทรัมป์”
ตลาดหุ้นเอเชียลดลงเช้านี้ ขณะจับตาดีเบต "ฮิลลารี-ทรัมป์"
27 ก.ย. 2559

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ สอดคล้องกับทิศทางของตลาดหุ้นนิวยอร์ก เนื่องจากนักลงทุนชะลอการซื้อขายและจับตาดูการโต้วาทีครั้งแรกระหว่างนางฮิลลารี คลินตัน และนายโดนัลด์ ทรัมป์ ซึ่งถือเป็นเหตุการณ์สำคัญที่อาจชี้ชะตาผลเลือกตั้งประธานาธิบดีสหรัฐในปลายปีนี้
โดยดัชนี MSCI Asia Pacific ร่วงลง 0.4% สู่ระดับ 140.27 จุด เมื่อเวลาประมาณ 9.00 น.ตามเวลาโตเกียว  ดัชนี NIKKEI 225 ตลาดหุ้นญี่ปุ่นเปิดวันนี้ที่ 16,390.91 จุด ลดลง 153.65 จุด, ดัชนี SSE Composite ตลาดหุ้นจีนเปิดวันนี้ที่ 2,974.59 จุด ลดลง 5.84 จุด, ดัชนี HSI ตลาดหุ้นฮ่องกงเปิดวันนี้ที่ 23,356.03 จุด เพิ่มขึ้น 38.11 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,037.32 จุด ลดลง 9.79 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,833.04 จุด ลดลง 16.90 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,665.31 จุด ลดลง 4.19 จุด, ดัชนี PSE Composite ตลาดหุ้นฟิลิปปินส์เปิดวันนี้ที่ 7,627.00 จุด ลดลง 5.46 จุด ส่วนตลาดหุ้นไต้หวันปิดทำการวันนี้ เนื่องจากอิทธิพลพายุไต้ฝุ่นเมกี